રશિયામાં પેનલ્ટી જેને સૌથી ભારે પડી હોય તો તે છે લાયનલ મેસ્સી. આર્જેન્ટિનાએ આઈસલેન્ડ વિરુદ્ધ અભિયાનનો પ્રારંભ કર્યો હતો અને આ મેચ 1-1થી ડ્રો રહી હતી. આ મેચમાં આર્જેન્ટિનાને પેનલ્ટી મળી હતી પરંતુ સ્ટાર ખેલાડી મેસ્સી 12 યાર્ડના અંતરથી પેનલ્ટી શોટને ગોલમાં ફેરવી શક્યો ન હતો. હાલમાં આર્જેન્ટિના વર્લ્ડ કપની બહાર થવાને આરે આવી ગયું છે. જ્યારે પોર્ટુગલના સ્ટાર ક્રિસ્ટિયાનો રોનાલ્ડોએ સ્પેન વિરુદ્ધ પ્રથમ મુકાબલામાં જ પેનલ્ટી પર શાનદાર ગોલ નોંધાવ્યો હતો પરંતુ ઈરાન સામે તે પેનલ્ટી ચૂકી ગયો હતો. ગોલકીપર અલી બેઈરાનવાન્ડે રોનાલ્ડોની અને હાનેસ હોલ્ડોરસને મેસ્સીની પેનલ્ટી બચાવી લીધી હતી. આ ઉપરાંત અલહાદરી પણ પેનલ્ટી બચાવવામાં સફળ રહ્યો હતો. મેસ્સી અન રોનાલ્ડો ઉપરાંત ડેનમાર્ક વિરુદ્ધ પેરૂનો ક્રિશ્ચિયન ક્યુવા અને નાઈજીરિયા વિરુદ્ધ આઈસલેન્ડનો ગીલ્ફિ સિગુર્ડસન પેનલ્ટી પર ગોલ નોંધાવી શક્યા ન હતા.